I 1756 var Anna Bon gjenforent med foreldrene som nå tjente ved hoffet til markgreve Friedrich III av Brandenburg-Kulmbach-Bayreuth i Bayreuth. Anna fikk en post som kammermusikkvirtuos ved hoffet og dediserte sine seks fløytesonater op. 1 (Nürnberg 1756) til markgreven. Av frontispisen framgår at hun skrev sonatene som sekstenåring. I Bayreuth komponerte hun sonater og triosonater for fløyte og generalbass og for cembalo, publisert i Nürnberg mellom 1756 og 1759.